Fra 1956 gikk han på Statens kunstakademi i Oslo, i 1960–61 studerte han i Paris. Allerede i 1963 ble han medlem i Bildende Kunstneres Styre, et verv han hadde til 1966, og fra 1967 til 1969 var han direksjonsformann i Kunstnernes hus. I den perioden organiserte han mange viktige utstillinger av moderne og eksperimentell kunst. Han deltok også aktivt i debatt om kunstens stilling i samfunnet og i politiske stridsemner som Vietnamkrigen og kampen mot EF, noe som også preget kunsten. Fra 1973 til 1979 var han hovedlærer ved Vestlandets kunstakademi i Bergen, fra 1986 til 1989 var han rektor samme sted. I perioden 1980 til 1985 var han formann i den Norske Biennalekomite. Han har også vært lærer ved Asker kulturskole. Fra 1998 til 2003 var han konsulent for Norges forskningsråd.